gentaiscool/nusaparagraph_topic huggingface dataset:
Bikin nasi kebuli ntu sebenernye gampang amet. Gegaresan nyang munculnye dari arab sono nyatenye lagi didemenin banget ama orang kite. Rasenye nyang sedep sama banyak rempahnye bikin gegaresan eni didemenin ame siape aje. Pertame-tame panasin mentega biar meleleh, trus masukin bumbunye aduk ampe wangi ama mateng. Kedue, masukin cengke, kayu manis, ama kapulage, aduk ampe keluar wanginye. Ketige masukin daging kambing, aduk ampe jegeng. Keempat, tuangin aer, masak ampe daging kambing jadi lembek. Kelime, sambil nunggu daging lembek masak beras 30 menit ampe separo mateng trus angkat. Keenem, taro beras dalem panci trus masukin susu kalo kaga santen trus aduk-aduk. Ketujuh, tambahin kambing tumis nyang tadi, aduk ampe susu kalo kaga santen nyang tadi abis. Kedelapan, masak lagi 30 menit ampe mateng. Terakir, tambahin bahan pelengkap biar makin mantep. Nasi kebuli siap digares.

Topic: food & beverages
Orang tua aye tuh dua-duanye bukan dari Betawi, Babeh tuh asalnye dari Jawa Tengah namanue Kota Semarang. Nah di kota itu aye nemuin oleh-oleh nyang enak banget dimakannye. Nama oleh-olehnye wingko babat. Pasti udeh banyak orang nyang tau deh gurih ama manisnye wingko babat. Rasanye enak banget kalo makannye pake kupi, jadi buat cemilan tuh enak. Nah, kue ini juga ngenyangin kalo dimakan. Rasanya tuh gurih trus wanginya tuh khas. Pokoknya kalo ke Semarang kaga boleh lewat dah ama cemilan ini. Mangkanya suka beli banyak tuh buat dibagi-bagiin ama keluarga di rumah. Biasanye juga pada nitip tuh karna juga pada doyan.

Topic: culture & heritage
Di gunung juga kaga ada tuh nyang bahan makanan, jadi kalo sekiranye kite laper dari siang dah tuh siapin makanan. Ntar kalo tengah malem tau-tau lapar kan repot kudu nyiap-nyiapinnye. Trus juga kite kan harus masak di luar tenda, takutnye malem ujan. Belon lagi kalo ada binatang nyang keluar malem trus ikut nibrung minta makan. Lagian kan juga kalo malem-malem masa di tengah utan apa kaga iseng tuh. Serame-ramenya di utan ya tetep aje iseng, apalagi di utan kan sarangnye tuh tempat memedi. Kita gatau ada apa aje myang tinggal di utan jadi kite kudu ati-ati. Karna kaga kaya di tengah kota atau di rumah nyang mao makan tinggal beli.

Topic: slice of life
Kalo ude ngerase bisnis lagi turun, bahkan udeh rugi, ade baenye buru-buru betindak sebelon semuenye makin parah. Ade beberape tips nyang bise dilakuin, nih. Nyang paling penting dulu, adain epaluasi biar tau pandangan orang-orang nyang telibat dalam bisnis ente. Abis ntu, semue masukan bise dicatet, mao ntu dari karyawan, OB, ato siape aje. Kagak bole dimasupin ati kalo ade nyang kritik. Catet juge! Semuenye dilakuin buat ngebangun. Terus, gunain relasi ente nyang, kalo bise, ngarah ke ahli ato propesional soal bisnis, biar bise minta masupan dari mereka. Udeh gitu, kudu sadar kalo karang enih jamannye globalisasi. Semuenye saling tehubung di internet, terutame media sosial. Nah, ntu nyang kudu dimanpaatin sebae-baenye. Terakhiran, biar keuangan minimal bangat tetep aman, tingkatin episiensi penggunaannye. Kek, hemat-hemat kalo make listrik biar tagihannye kagak ngebengkak, ato pindah tempat bahan baku nyang hargenye lebi mureh di kantong.

Topic: business
Buat mêrèka nyang punyè minat dalêm bidang kulinèr, ngêjadi koki propèsional adalah sêbuah impian. Cakupan gawèannyè cukup banyak. Kagak tibang masak amè nyajiin mênu, tapi jugè bêtanggung jawab buat ngêrêncanèin mênu, milih amè mêrèksa bahan-bahan, ngawasin pêgawè dapur, amè nanganin bêrbagè masalèh laènnyè di dapur. Sêbêlon ngêjadi koki propèsional, adè hal-hal nyang bisè dilakuin, misalnyè ngambil pêndidikan rêsmi koki. Êni bukan pêrsyaratan wajib, tapi dêngan punyè pêndidikan rêsmi, koki ngêjadi lêbih kompêtitip amè unggul. Bêrikutnyè, punyè pêngalaman bêgawè di rèstoran. Sêlaèn ngêbêntuk kêmampuan, pêngalaman jugè bisè ngêmbangin konèksi. Sêlanjutnyè, ambil kursus singkat. Milu kursus-kursus bêrgunè buat nambèh wawasan amè kêahlian supayè mangkin bêkualitas. Têrakhir, ambil sèrtipikasi nyang bakal bêrgunè nambèh dayè kompêtitip.

Topic: food & beverages
Giè adalah pèlêm nyang ayè rèkomèndasiin buat ditonton karna Riri amè tim bêrhasil nyuguhin bêbêrapè adêgan nyang krusial dêngan têpat walo cêritènyè tibang dipokusin padè sosok Giè. Unsur-unsur pèlêm kayak suasanè pasar, suasanè rumèh, suasanè sêkola, amè kêrusuhan wayah dèmontrasi disajiin dêngan amat apik. Bagi ayè, Giè adalah sêbuah pêrnyatèan têntang sêjarèh, bukan tibang pèlêm dêngan latar sejarèh. Pèlêm Giè sêring disêbut sêbagè idèalisasi sosok Giè amè gêrakan mahèsiswè di wayah ntu. Padè kênyatèannyè pigur nyang digambarin pèlêm kagak sêidèal ntu, tapi kalo kaum mudè karang nyari sosok “pahlawan” nyang bisè mêrèka têladanin, mangkè sosok Soè Hok-Giè adalah pilihan sêbagè tontonan buat kawula mudè.

Topic: leisures
Tuty Alawiyah adalah seorang ulama wadon asal Bêtawi nyang banyak bêkiprah sêbagè aktipis amè politisi. Wayah idupnyè, banyak kêgiatan sosial nyang dilakuinnyè. Dalêm bidang dakwah, Tuty Alawiyah ngêdiriin salèh atu organisasi muslimah têrgêdé di Tanèh Aèr, yaitu Badan Kontak Majêlis Taklim (BKMT). Diè jugè ngêjadi prèsidèn amè kêtuè umum Intêrnational Muslim Women Union (IMWU). Sêlaèn ntu, diè pêrnèh ngêjabat sebagè Mêntêri Nêgara Pêranan Wanita dalêm duè périodê. Bêjibun pênghargèan banyak diraihnyè, salèh atunyè Bintang Mahaputra Adhi Pradana dari Prèsidèn B.J. Habibie. Banyak jugè karyè nyang diè kéjè, di antarènyè diè bêrasil nêrbitin kurang lêbih 30 buku. Dari sosok Tuty Alawiyah, kitè bisè bêlajar ngêjadi wadon tangguh, bêrdayè, amè bêrkaryè.

Topic: religion
Pitung lahir di Kampung Pêngumbèn, Rawabêlong, Jakarta padè 1866 dêngan namè Salihoen. Diè adalah bocah kêêmpat dari pasangan Piung amè Pinah. Salihoen dikênal sêbagè sosok nyang gêtol ngaji amè Haji Naipin, nyang sêkaligus ngajarinnyè silat. Padè jaman pênjajahan Bêlanda, masarakat Indonèsia diwajibin ngêbayar pajak kêpadè nyang bêkuasè. Sêjak kêcit, Pitung udèh ngêliat pênindêsan. Bêrawal dari sono, Pitung pèngèn ngêbantu rakyat kêcit. Pitung mulè ngêrampok rumèh-rumèh sodagar, têrus hasilnyè dikasih buat rakyat miskin. Akibatnyè, Pitung ngêjadi buronan kumpêni sêlamè kurang lêbih 16 taun. Banyak orang Bêlanda nyang dikirim buat nangkêp si Pitung, tapi diè sêlalu lolos. Padè Oktobêr 1893, Kepala Polisi Schout A.W.V. Hinne dapêt laporan têntang kêbêradèan Pitung di sêkitar Tanjung Priok. Akhirnya, Pitung pun gugur kêtèmbak pêluru.

Topic: culture & heritage
K.H. Zainuddin Hamidi atau dikênal sêbagè K.H. Zainuddin M.Z. mêrupakan salèh atu kiai kondang nyang punyè julukan 'Dai Sêjutè Umat'. Kêpiawèannyè ngêbawèin cêramèh dêngan sêlipan banyolan ampir sêlalu mênarik siapè ajè nyang ngêdêngêrinnyè. Populèritas K.H. Zainuddin M.Z. sêbagè pêndakwah kagak tibang têrjadi di atas panggung, tapi jugè tipi, rêdio, ampè kasèt-kasèt. Massanyè kagak tibang di Jakarta, tapi jugè di bêrbagè daèrah di Indonèsia. Padè 21 Oktobêr 2022 lalu, kêluargè K.H. Zainuddin M.Z. ngêrilis akun YouTube rêsmi bêrnamè "KH Zainuddin MZ Official". Dêngan adènyè akun YouTube rêsmi, sêmogè pêrjuangan K.H. Zainuddin M.Z. dalêm nyiarin agamè Islam têrus bêlanjut. Nyok, kitè dukung upayè kêluargè sang pêndakwah dêngan bêrlangganan amè nonton cêramèh-cêramèhnyè liwat akun YouTube rêsminyè!

Topic: religion
Adek aye, usianye sebelas taun. Biase, seorang adek masih bise manje-manje ke orang tuenye. Die pengen inih, pasti dibeliin, die pengen ntuh, pasti diturutin. Slalu begituh siklusnye. Pas olahrage ari minggu, die ngliat chicken katsu dan langsung disamperin. Kagak ngliat lage enaknye dimane, langsung ngibrit. Dikire aye, die cume minte ari ntu doangan. Eh kagak dah, besok-besokannye juge minte pas balek kolah. Terus aje ditutugin ame si enyak, die gegares pokus banget dan kalo diganggu ngamuknye kagak ketulungan. Padaal, tuh gegares kagak ade istimewanye kalo kate aye mah, lebih sedep masakan enyak. Harge gegaresnye juge mayan nguras duit alias boros. 

Topic: food & beverages
Dulu waktu aye belom nikah, deket rumah aye ada taman, waduk, dan lapangan berkuda. Cantik bener dah ntu tempatnye bikin nyaman santai-santai di atas rumput sembari ngeliatin pemandan waduk. Apelagi waktu ntu masih bersih bener karna baru jadi ntu tempatnye jadi asik banget dah nyantai. Paling enak santainye ntu pas pagi, dan sore hari. Biasanye aye kesono sama temen-temen aye hari ahad pagi hari. Karena kaga jauh dari rumah kite orang, kite biasanye ntu jalan kaki dari rumah sampe ntu tempat. Nah ntar disono kite biasanye pemanasan dulu, abis ntu kite lari-lari kecil, atau kadang main kuda juga. Hal ntu tersebut bener-bener olahraga yang ringan tapi bikin hati girang bener dah.

Topic: sports
Taun Baru Imlèk mêrupakan pêrayèan taun barunyè orang Tionghoa. Bêda amè kalèndêr Masèhi, pêritungan kalèndêr lunar atau Imlèk didasarin padè siklus bulan. Karna ntulah kêtêtêpan tanggal Imlèk sêdikit bèda dari taun kê taun. Saban taun dalêm kalèndêr lunar diwakilin amè 12 hèwan, yakni anjing, babi atau babi utan, tikus, lêmbu, harimau, kêlènci, nagè, ulêr, kudè, dombè, monyèt, amè ayam jago. Sêpanjang ari rayè Imlèk bêrlangsung, banyak bangêt tradisi nyang dilakuin, mulè dari Sam Sip Am Pu (atu ari sêbêlon pêrayèan Imlèk) ampè Cap Go Mèh (ari kê-15 atau pênutupan ari rayè Imlèk), sêdêngkan têpat padè ari rayè Imlèk, orang Tionghoa biasènyè bakal bêrbagi angpao, ngunjungin rumèh kêrabat, hinggè ngêriung barêng kêluargè gêdé.

Topic: religion
Samè-samè kitè kêtauin bahwa banjir sêakan akrab dêngan masarakat Indonèsia. Banjir mêrupakan salèh atu bêncanè nyang saban taun sêring ngêlandè Indonèsia. Ampè wayah êni masalèh banjir masing bêlon sêpênuhnyè bisè diatasin. Kêkagaksadaran têradêp bahayè banjir amè pênyêbab-pênyêbab têrjadinyè banjir ngêjadi alêsan banjir rutin têrjadi di Indonèsia. Nah, nyang bisè kitè lakuin adalah nyêgèh têrjadinyè banjir amè nanggulangin bêncanè banjir karna banjir mêrupakan salèh atu bêncanè nyang bisè nimbulin kêrugian. Olèh sêbab ntu, masarakat pêrlu ningkatin kêsadaran têradêp bêncanè banjir. Solusi pêncêgèhan banjir laènnyè adalah dêngan ngêlaksanèin program têbang pilih amè rèboisasi. Pu'un nyang udèh ditêbang sêbaèknyè adè pênggantinyè. Nêbang pu'un nyang udèh bêkayu kêmudian ditanêm kembali tunas pu'un nyang baru.

Topic: slice of life
Jakarta, sebagai kota terbesar di Indonesia,  juga memiliki sejumlah kekayaan budaya termasuk lagu-lagu tradisional Jakarta. Segala macam budaya, baik dalam maupun luar negeri, tentunye telah mempengaruhi seni dan budaya kota Jakarta. Salah satunye adalah musik, lagu daerah Jakarta juga  dipengaruhi oleh berbagai musik dari daerah lain. Lagu-lagu daerah Betawi ntu biasanye memiliki beberapa unsur khusus, seperti berisi nilai-nilai leluhur, atau nasihat yang dibawakannye dengan pantun yang bersifat jenaka, dan menghibur. Selain ntu, bejibun dari lagu-lagu daerah Betawi yang biasanye dalam pementasannye, liriknye ntu dapet diubah-ubah sesuai dengan ide yang ingin disampaikan si penyanyinye. Meski begitu, nada,dan beberapa baris lirik kagak diubah agar tetap menjadi ciri dari lagu tersebut. Lagu Ondel-Ondel mungkin udeh sangat familiar di telinga masyarakat Indonesia, karena  lagunye ntu sering bener diputar di televisi pada berbagai  acara. Lagu ntu sering digunakan sebagai pengiring salah satu kesenian tradisional Betawi ya ntu ondel-ondel. Ondel-Ondel adalah seni pertunjukannye Betawi yang sering dipentaskannye di festival-festival rakyat. Dalam pertunjukannye, ondel-ondel seperti berperan sebagai leluhur atau nenek motang yang selalu menjaga keturunannye. Boneka besar Ondel-Ondel sendiri memiliki tinggi sekitar 2,5 meter dan diameter sekitar 80 sentimeter. Terbuat dari anyaman bambu berbentuk sehingga mudah dibawa dari dalam ondel-ondel. Wajah Ondel-Ondel dalam bentuk topeng atau kedok, dihias dengan rambut kepala yang dibuat dari ijuk. Wajah boneka ondel-ondel laki-laki biasanya dicat warna merah, sedangkan wajah perempuan dicat warna putih.

Topic: culture & heritage
BMKG lagi gêtol ngêlakuin modipikasi cuacè ngêgunèin garêm di sêjumlèh daèrah. Pênaburan garêm êni bisè disêbut sêbagè Tèknologi Modipikasi Cuacè atau TMC. Pêngipukan tumannyè dilakuin olèh pilot nyang têrbang kê lêba nyang dêmêk di atmospèr. Buat ngipuk awan, pilot têrbang langsung kê awan kumulonimbus atau awan kumulus nyang ngêjulang tinggi. Sêiring waktu, awan êni tumannyè bêkêmbang ngêjadi badèi gêluduk. Sêtêlèh pêsawat têrbang di dalêm awan, pilot nyalèin salèh atu dari lusinan suar nyang dipasang di sayap pêsawat dêngan mèkanismê pênèmbakan di kokpit. Suar nyang ditèmbakin ngêlêpasin asêp amè sênyawè garêm kayak natrium klorida atau kalium klorida kê udarè nyang ngêbêtot uap aèr di awan buat ngêbêntuk tètèsan aèr. Tètèsan êni nyatu ngêjadi tètèsan nyang lêbih gêdé. Sêtêlèh cukup bêrat, akhirnyè bisè jatoh sêbagè ujan.

Topic: technology
Hobi nontonin orang jalan-jalan kaga berarti jadinye latah kudu ikutan jalan-jalan, tapi cukup jadinye bikin hati kite girang aje gitu. Memang bagi setiap orang tuh jalan-jalan di akhir pekan bareng keluarga hal yang wajib, karena jalan-jalan kaga perlu dengan harga yang mahal, banyak juga tempat atau destinasi yang kaga mahal yang bisa didatengin, misalnye ke taman sembari piknik. Kalo kite mau jalan-jalan kudu liat dana yang kite punya pastinye, kalo ada rezeki lebih boleh sekali kali kite jalan-jalan karena itu bagus juga buat kesehatan mental kite. Karena nyatanye, jalan-jalan ntuh cara yang ampuh untuk ngerecharge energi, dan menghilangkan stress. Karena hobi yang aye punya ntu emang kerasa banget, kalo abis jalan-jalan rasanye mood jadi bagus lagi gitu. 

Topic: leisures
High side, istilèh kêcêlakèan nyang kêliat di lagè MotoGP bukan tibang bisè têrjadi di lintasan balap, tapi jugè wayah bêkêndarè sêari-ari di jalan rayè. Buat ngantisipasinyè pêngêndarè kudu mahamin lêbih dulu arti high side amè pênyêbabnyè. High side adalah situasi wayah ban bêlakang sêlip karna kêilangan traksi, têrus sêcara gancang ngêdapêtin traksi lagi. Èpèk kêjadian êni ngêjè montor kagak bisè dikêndaliin amè bisè ngêlèmpar pêngêndarè dari jok. Bahayè high side bisè têrjadi padè kêcêpêtan rêndèh amè nyang lêbih parèh lagi pêngêndarè bisè kagak nyadarinnyè ampè ujug-ujug ngêrasè kêpêntal kê udarè. Risiko cidêrè di jalan rayè karna high side bisè lêbih gêdé dibanding di lintasan. Pêbalap di lintasan udèh makè pêrlêngkêpan bêkêndarè kumplit pêranti ngatasin situasi sêmacêm êni. Lintasan balap gè didèsain ngamanin pêbalap dari banyak jênis kêcelakèan.

Topic: sports
Pêlayanan ngêjadi konci utamè suksèsnyè rèstoran. Kalo masakan sêdêp, tapi pêlayanan dari mulè sambutan, pêmêsênan, pênyajian, ampè wayah bayar dirasè kurang, orang puguh ogah balik lagi. Pêlayanan nyang rèstoran kasih kudu bisè ngêjè bêtèh pêlanggan. Ditambèh, padè wayah pandêmi bêgini, protokol kêsèhatan jugè pênting buat ditêrapin. Kalo pêlayanan cakêp, pêlanggan kagak bakal sêgên-sêgên ngasih ulasan positip. Bêgono kêtatnyè pêrsaingan bisnis rèstoran, puguh ngêjè pêngêlolè rèstoran ngêlakukin hal pêranti ngêningkatin pontên rèstorannyè. Nah, salèh atu upayè nyang bisè dilakuin adalah dêngan ngusahèin dapêt ulasan positip. Ulasan positip êni bisè numbuhin kêpêrcayèan pêlanggan amè sêbagè dayè tarik buat pêlanggan padè rèstoran ntu.

Topic: food & beverages
Dimulai dari jaman kopit kemarenan, banyak orang yang iseng terus coba-coba nanem poon hias ijo ama merah yang seger, ama miara ikan hias warna warni di rumah. Nah, ini dijadiin kesempetan banget buat orang-orang yang emang dasarnya puya hobi dua barang itu. Ada orang yang awalnya iseng-iseng doangan miara ikan ama taneman hias ini. Saking demennya, lama-lama jadi banyak banget itu taneman ama ikan. Sangking udah kebanyakan, jia ampe ngeliat daon di tanemannya udah pada merutug biar numbuh yang baru. Ikan yang jia piara juga mulai pada betelor. Taneman ama ikannya bekembang biak. Dari situ, jia dagang-dagangin empel-empel. Sepan-sepan jia tekunin, lama-lama jadi dagangan rumah yang ngasilin duit bulanan dari dagang di rumah aja.

Topic: business
Udeh lama aye pengen buat makanan yang kaya direstoran Jepang, tapi bahan ama alatnye aye kaga punya trus caranye juga aye kaga paham. Nah aye lupa kalo lakinya cing aye tuh kerjanya di restoran Jepang jadi kepala koki, sorenye aye maen trus minta ajarin tuh cara bikinnye. Rupanya mau tuh lakinya cing aye ngajarin, trus alat ama bahannya juga dia mao siapin. Pas lakinye cing aye libur disuruh maen deh tuh, teryata alat ama bahannya gampang ya. Pertama-tama tinggal disiapin rumput laut, nasi jepang, nah buat isianye ada timun, telor, stik kepiting, pokonya sesuai selera kite aja dah. Terus lanjutannye siapin kaya semcem tiker tapi katanya bukan tiker, bentuknye kecil buat gulung sushinya. Nah langkah berikutnye tinggal susun tuh alat buat gulung, ditindiin ama rumput laut, nasi, isian yang tadi disiapin, kasih mayonase dah. Bahan yang udah ditumpuk-tumpuk tadi digulung terus bentuknya jadi kaya tabung, nah mao makannye tinggal dipotong-potong terus dicelupin ke kecap asin ama bubuk cabe dah.

Topic: food & beverages
Kalo kite mau usaha trus budgetnye sesuai ama duit nyang kite punya jangan males buat cari tau kebutuhannye apa aja nyang penting-penting aje. Sebenernye kan bisa beli paket nyang udeh kumplit semuanye, tapi biasanye harga luar biasa mahal. Nah, kite juga bisa nyicil nyang perlu-perlu dulu aje. Kalo begitu kan kite tetep bisa buka usaha walaupun duit kaga seberapa. Nanti sisanye tuh nyusul kalo udeh kite dapet keuntungan. Jangan beli hal-hal nyang kaga perlu karna nanti bakalan ngabis-ngabisin duit modal aja. Beli barang kalo bisa cari nyang harganye murah, cari di pasar biar bisa hemat. Trus jangan langsung diabisin gitu aje, kite juga haris pikirin kebutuhan laen kaya listrik ama aer gitu.

Topic: business
Bagi masarakat, kêhadiran transportasi umum sêpêrti bus, kêrèta api, kapal, ampè pesawat amat dibutuhin pêranti ngêgampangin mêrèka dalêm ngêlakuin pêrjalanan. Angkutan umum ngêjadi pilihan bagi masarakat karna tikètnyè bisè dibêli dêngan hargè kêjangkau. Tapi, êlu jugè kudu waspadè wayah naèk angkutan umum. Modus pêrampokan di kêndarèan umum mangkin bêpariasi amè pêlakunyè jugè nèkat. Kagak jarang, kawanan pênjahat bêsêkongkol dêngan sopir amè kondèktur. Sêlaèn ntu, mêrèka sêngajè ngêgunèin kacè nyang kagak kêliat dari luar. Olèh karna ntu, pêrariin kacè angkot nyang êlu naèkin. Pilihlah angkot nyang ngêmilikin kacè bêning biar kêliatan dari luar bagian dalêmnyè. Waspadèin orang nyang pèngèn ngatur-atur posisi duduk atau bêdiri êlu. Bisè jadi, ntu tibang modus biar konsèntrasi êlu kêpêcah sêhinggè mêrèka bisè ngêmanpaatin situasi ntu pêranti ngambil baranglu.

Topic: slice of life
Bahkan, penjual baju mengaku bahwa stok menjelang hari Lebaran habis dalam waktu yang super cepat, jadi meskipun stock barang seabrek tetep aje abis. Oleh karena ntu, die berhasil mendapatkan tiga kali lipat dari penjualan sebelum bulan Ramadan, dan per bulan omzet mencapai 15-20 juta. Die mengatakan, kunci agar jualan laris manis ya ntu dengan memanfaatkannye seluruh fitur Shopee yang disediakan, salah satu yang menarik perhatian bejibun pembeli ya ntu fitur gratis ongkir. Alasannye bergabung dengan Shopee ya ntu karena layanannye mudah dipahami, dan customer service Shopee responsif. Untuk produk yang dijualnye pun dibandrol dengan harga yang lebih mudah dibanding toko online lainnye di Shopee. 

Topic: business
Abis kondangan, Jubaedah ujug-ujug pengen bikin baso ama sop buah dewek di rume. Abisnye tadi gegaresan nyang disajiin pas kondangan sedep-sedep bener, Jubaedah jadi kepengen buat dewek. Abis salin pakean, Jubaedah pegih ke pasar Rawa Kalong buat beli bahan-bahannye. Segala daging, bumbu-bumbu, susu, sayur, ampe buah semua dibeli. Abis beli daging sekalian dah tuh dagingnye die giling buat bikin baso. Bagen ke pasar dewekan, semue belanjaan keangkut ama Jubaedah. Emang udeh biase juga die ntu kalo ape-ape dewekan. Ampe ntar ge nyang bikin baso ama sop buahnye ge Jubaedah dewek. Tapi kalo udeh jadi mah senengnye die bagi-bagiin ntu makanannye ama tetangge.

Topic: food & beverages
Elu tau kagak, adenye bencana-bencana alam entu bikin kite sadar, perlunye buat nyiapin diri untuk kondisi bencana alam? Ape aje yang bisa kite lakuin buat nyiapin diri untuk kondisi bencana alam? Pertama, kite kudu mulai berusaha mahamin kondisi geografis tempat tinggal kite dan ngerancang rencana darurat. Selanjutnte, kite perlu bikin rencana darurat bencana alam buat nyiapin diri untuk kondisi bencana alam yang bisa terjadi kapan pun. Kite kudu tau dulu terkait cara ngamanin diri yang kudu dilakuin berdasarkan jenis bencana alam yang lebih spesifik. Abis entu, kite kudu ngamanin aset dan barang-barang berharga. Selanjutnye, kite bikin daftar pihak-pihak yang nanganin bencana alam. Terusnye, kite bisa mulai nyiapin perlengkapan siaga bencana, misalnye; P3K, badogan dan minuman, pakean, senter, piso, obat-obatan, peta dan laennye. Setelah nyiapin entu semua, kite simpen semuanye di tas. Nah entu die cara buat nyiapin diri untuk kondisi bencana alam.

Topic: slice of life
Bali merupakan suatu kota yang menjadi gacoannye orang orang buat pade liburan. Kaga hanya orang orang dari luar Bali aje yang masih tinggalnye di Indonesia yang nginep di Bali. Tetapi bejibun juga para wisatawan yang asalnye dari luar Indonesia. Kota yang sangat cantik dengan pemandangannye ntu memiliki banyaknye penginepan. Suasananye yang asik, membuat orang orang pade betah kemari. Ada salah satu penginepan yang bikin orang cukup nyaman berada di ntu penginepan, namanye POP hotel. Ntu hotel kaga seberape gede tempatnye, tapi bikin nyaman karea ganjauh dari pusat kota. Hotelnye juga biar kecil ada kolam renang yang cukup luas, dan ade akses langsung ke pantai. Hal ntu bikin orang pade nyaman nginep di ntu tempat karena sambil berenang bisa liatin pemandangan pantainye, harganye juga kaga begitu mahal, dan udeh dapet sarapan jadi kaga pake bingung lagi mikirin ganyemannye. 

Topic: leisures
Wayah bêpuasè, manusiè dituntut buat ngêjagè pêrilaku, baèk pêrkatèan atau pêrbuatan nyang bisè ngurangin pahalènyè. Suatu ari, sêorang êngkong-êngkong ditanyè têntang rahasiè di balik kêsèhatannyè nyang prima, padahal usiènyè udèh 60 taun lêbih. Êngkong ngêjawab bahwa dirinyè ngêjagè kêsèhatan amè ènèrginyè dêngan bêpuasè sêdari diè bêumur 30 taun. Dêngan dêmikian, pêngalaman orang tuè nyang ngêbiasèin dirinyè bêpuasè dan ngêrasèin manpaat luar biasè ampè usiè sênja, bahkan êngkong ntu bêpuasè dêngan carènyè dèwèk, tanpè adènyè pêrèntah dari agamènyè. Pêgimanè kitè nyang udèh diwajibkan bêpuasè olèh Allah Saw. amè jugè Rasulullah Saw. Sêkudunyè kitè sêbagè umat muslim lêbih bisè ngêrasein manpaatnyè, baèk sêcarè rohani atau jasmani.

Topic: religion
Dulu pas kuliah aye pernah ngerasain hape mahal tanpa beli, ya sebenernya si dipinjemin. Jadi ceritanye ada sodara pacar aye nyang di luar negeri tuh udeh kebanyakan hp, akhirnye di bawa tuh pulang ke Indonesia. Tapi, di Indonesia kaga bisa langsung dipake, kudu di reset ulang karna emang barang dari luar negeri trus juga kite kaga tau kendalanye apa. Trus beruntungnye temen aye bisa benerin dengan harga seikhlasnye. Kalo aye taro di tempat benerinah udeh dikenain biaya malah kali. Aye pas itu bersyukur kebeneran di mudahin ama Allah jalannye. Semenjak itu bisa dipake dah trus awet juga kaga pernah ada gangguan, emang canggih banget tuh temen aye bisa benerin ponsel dengan pengetahuan otodidak die, emang begitu kali ya orang pinter mah ngapain aja bisa.

Topic: technology
Karang nyantêp sayur banyak pariasinyè. Buat pêncintè boncis, kudu bangêt cobèin rêsèp êni. Pêrtamè, siangin boncis ampè rêsik, abis ntu kumbah. Sêlanjutnyè, siapin têpung bumbu basah amè kêring. Masupin boncis kê têpung basah, angkat, têrus masupin kê têpung kêring. Bêrikutnyè, gorèng boncis ampè garing. Kalo udèh, angkat amè tirisin. Nah, buat saos têlor asinnyè, pêrtamè kudu alusin dulu kuning têlor asin ampè kagak bêgêrindil, têrus tambèhin tigè sèndok aèr. Aduk ratè ampè jadi pastè. Panasin minyak gorèng, têrus tumis bawang putih ampè wangi. Abis ntu masupin pastè kuning têlor tadi amè tambèhin sêdikit aèr, garêm, ladè, amè pênyêdêp. Aduk ratè ampè aèrnyè nyusut. Bêrikutnyè, cêmplungin boncis nyang tadi udèh ditirisin. Aduk-aduk lagi ampè ratè, sêlêsè dah.

Topic: food & beverages
Pagi yang cerah pas Hari Raya Idul Fitri, aye ngelakuin ibadah Hari Raya Idul Fitri, ya entu salat eid. Aye salat eid di lapangan yang di sekitarnye banyak pohon-pohon ijo dan kite salatnye di atas rumput sintetis. Pemandangan salat eid bener-bener indah, langit pagi yang biru, gumpalan awan putih, pohon-pohon ijo, dan rumput sintetis yang bersih. Belom lagi entu lapangan ijo dipenuhin orang-orang salat eid yang pake mukena warna-warni, pemandangannye jadi bagus. Abis salat eid, aye pulang ke rumah dan rumah udeh banyak makanan layaknye lebaran. Ade sayur ketupat, ketupat, daging bakar, rendang, semur, dan laennye. Selesai sarapan, aye pergi ke rumah nenek-kakeknye aye bareng enyak-babehnye aye. Nah pas sampe di rumah nenek-kakeknye aye, ternyate udeh ade keluarganye kakek aye. Aye pun salaman sama mereka. Eh ternyate, ade kakak sepupu aye yang cakep. Udeh cakep, mukanye kayak orang Timur-Tengah campuran bule, tinggi pula. Bener-bener seneng aye pas Hari Raya Idul Fitri taon 2018 entu!

Topic: religion
Bandung merupakan kota yang punya sejuta keindahannye, ntu kota ngangenin banget. Baik suasananye, sampe kulinernye yang seabrek ragamnye dan enak-enak tentu ngangenin. Beragam oleh-oleh bisa dibawa pulang karena bejibun pilihannye. Mulai dari suvenir hingga ganyeman tradisional yang layak dijadikannye sebagai buah tangan untuk orang-orang terdekat setelah mengunjungi Ibu Kota Jawa Barat. Bandung terkenal sebagai salah satu daerah tujuan wisata. Maka kagak heran, kalau Bandung banyak toko oleh-oleh, dan selalu ramai pada akhir pekan, atau hari libur. Tahu susu Lembang disukai wisatawan bejibun, karena rasanye yang ajib, dan gurih. Terbuat dari kedelai dan campuran susu murni, membuat tekstur tahu lebih lembut daripada jenis tahu lainnye, atau langsung menikmati tahu yang sudah digoreng. Toko yang menjual Tahu Susu Lembang bisa Anda temukan di Jalan Raya Lembang-Bandung No.177, Jayagiri, Lembang, Kabupaten Bandung Barat, Jawa Barat. 

Topic: culture & heritage
Membaca buku fiksi merupakan salah satu kegiatan yang aye demenin kalo lagi ada waktu luang, biasanye aye demen baca novel yang cinta-cintaan seru aje gitu baca romansa anak remaja yang kadang hanya ada di khayalan. Kaga tau dah tuh dikenyataan ade ape kaga. Rasanye kalo lagi baca buku yang ngekhayal gitu bisa bikin kite senyum senyum sendiri sembari ngakak ngakak karena gemesnye sama ntu kisah yang di bahas. Biasanye aye bisa sampe begadang begadang buat bacain ntu novel sembari kadang-kadang dihayatin bener dah. Biasanye yang aye suka baca ntu novel remaja SMA itu pasti ceritanye seru seru menurut aye, yang bikin novelnye juga hebat bikin kite bisa ngerasa ngehayatin baca ntu novelnye.

Topic: leisures
Kalo kite ngrencanain buat keluar kota atawa keluar negeri, hostel jadi salah satu alternatif akomodasi nyang lagi jadi favorit banyak wisatawan. Hostel dibikin buat menuhin tempat nyang biayanye kejangkau. Pilihan nyang sangat baik buat wisatawan nyang cuman butuhin tempat buat tidur ame harga nyang lebih kejangkau. Pilihan nyang baik buat wisatawan nyang cuman butuhin tempat buat tidur dengan harga nyang lebih kejangkau. lantaran dimari wisatawan ngebayar akomodasi ngliat dari tempat tidur, bukannye dari kamar. Hal eni buat akomodasi eni jauh  lebih kacumponan dari pade kamar hotel standar. kalo ude nginap di kamar pribadi, kite bakal nginap di asrama nyang kamarnye berbagi ame orang laen 

Topic: leisures
Ada lagi aplikasi media sosial yang banyak dimaenin ama orang yang rajin baca tulisan-tulisan dikit yang panjang. Namanya twitter. Aplikasi ini paling cepet kalo ada info yang lagi banyak diomongin media sosial. Sekarang info ini juga bisa disampein yang nujunya buat dagang. Cara dagang di twitter yang banyak dipake ama orang, bikin utasan. Jadi, di utasan itu kita ngebagiin tulisan panjang, cuman isinya bermanfaat. Kalo pake utasan gini, sering banget orang bakal baca dari awal ampe ujung. Yang penting tulisannya menarik ama beneran bermanfaat buat yang baca. Nanti, di utasan itu, di ujungnya kita selipin promo dagangan kita. Jadi, kagak ujug-ujug dagang. Kalo begitu, biasanya orang kurang ketarik.

Topic: business
Pas Agustus 2022, Musk belom beli Twitter. Pas entu die sempet nantang CEO Twitter kala entu buat debat terbuke dan ngebahas akun bot di Twitter. Nah pas diselidikin lebih lanjut, ternyate akun spam dan bot ngewakilin 13,7% dari jumlah akun di Twitter. Abis entu dilakuin analisis kedua, ternyate akun spam dan bot ngewakilin 11% dari total basis pengguna Twitter. Nah akhirnye, pas Elon Musk udeh jadi Bos Twitter, die ngaku sulit ngeberantas akun palsu atau akun bot di entu platform. Katanye, sulit bener buat ngehentiin bot dan troll – alias unggahan yang provokatif – sedangkan kagak ngaruhin pengguna sebenernye. Kagak bakalan sempurna, tapi Twitter bakalan jauh lebih tahan ke akun palsu daripade sebelomnye. Nah entu semua aye tau dari artikel berita.

Topic: technology
Sesuai namanye, olahraga ekstrem entu olahraga yang diklaim ade resiko dengan level tinggi. Katenye, entu kegiatan-kegiatan sering libatin ketangguhan dalem latihan cepet, tinggi, aktivitas fisik, dan alat-alat yang khusus. Jenis olahraga ekstrem entu kadang juga dikate sebagai olahraga aksi atau olahraga alternatif, ngacunye pade aktivitas yang ditandai sama kecepetan tinggi, serta resiko yang tinggi. Ade beragam jenis olahraga yang nyatanye termasuk ke dalem golongan olahraga ekstrem, misalnye entu adalah  skateboard, snowboarding, ski freestyle, BMX bersepeda gunung, dan masih ade olahraga laennye. Olahraga-olahraga yang masuk ke entu kategori olahraga ekstrem emang ade resiko tinggi. Nah entu die sekilas tentang olahraga ekstrem.

Topic: sports
Punya usaha dari kecil harus kite pegang sendiri, jangan lamgsung dipegang ama orang nyang bantuin. Pan kite kaga tau orang kalo lagi megang usaha kite bener apa kagak ngelolanye. Kite juga kaga tau tuh karyawan jujur apa kagak, jadi belom ketauan tuh untungnye di mana. Kalo usaha kite udeh gede terus udeh kaga kebedag baru boleh tuh kite tinggal liatin dong, cuma jangan kite tinggalin tuh masalah manajemennya. Kite juga harus turut ambil bagian masalah managemennya. Jadi kan kite bisa tau tuh keuntungan trus juga buat modalnye ada biar kagak usaha kite tuh bisa manjang terus. Lebih bae usaha manjang terus tapi untung dikit tapi usaha sepi, jadi kite bisa muterin duitnye enak.

Topic: business
Elu udeh pernah nyobain naek transportasi umum MRT? Atau baru mau nyoba naek entu transportasi umum? Udeh tau cara buat naeknye belom? Nah caranye entu, pas sampe di stasiun MRT, elu kudu ke loket buat beli tiket naek MRT. Abis dapet tiketnye, lanjut jalan ke tempat tap-in kartu tiket. Abis nge-tap, masuk dan pergi ke peron tempat tunggu MRT yang dituju. Pas sampe, elu tinggal nunggu MRT di peron. Terus pas MRT-nye sampe, elu naek dan bisa duduk kalo emang ade tempat dan orang-orang yang kudu diprioritasin udeh dapet tempat semua. Terus pas sampe di tempat tujuan, penumpang ely turun, terus tap-out tiket kartunye deh. Nah entu die cara naek transportasi umum MRT.

Topic: slice of life
Kalo kite cerita masalah kenangan, pasti ga semua orang pan bisa nyimpen dengan bae. Banyak yang emang udah di ganti tuh ape-ape aje nyang dulu pernah dimilikin. Kaga perlu takut sekarang pan kite masih bisa kenal kebudayaan kite lewat pernikahan contohnye, kalo pun adat nyang melekat kaga kentel tapi masih bisa keliatan tuh di momen-momen sakral. Dekorasi pernikahan contohnye, kite bisa tuh bikin dekorasi di pelaminan pake contoh rumah adat. Dengan begitu pan kite masih tuh ikut ngelestariin budaya, trus juga kaga lupa ama identitas budaya kite. Sebenernye mah mau ngelastariin budaya rumah adat banyak, cuma giman kite mau apa kagak.

Topic: culture & heritage
Jalan-jalan nginep ke luar kota barengan rame-rame sama temen-temen emang hal yang paling seru banget dan dikangenin kalo kite udeh tua. Waktu ntu pernah liburan ke Pasir Muncang, nginep di Villa, Villanye lumayan gede cukup untuk menampung aye dan temen-temen aye, rumahnye juga ajib bersih, dan kamar-kamarnye juga luas dan ada kamar mandi dalemnye jadi bikin kita pada nyaman. Dari rumah kite pade bawa perbekalan, dan kite juga patungan buat beli ganyeman yang bakal kite gares selama di villa, tentunye biar makin seru kite bakar-bakaran kalo malemnye, bakar ayam bakar, sate dan lainnye, ganyeman bejibun kite gares ramean di cuaca yang dingin emang seru banget. Udeh gitu daerah villanye ajib ada sungainye, sawah, halaman yang luas, dan kolam renang luas, jadinye kite asik dah nikmatin ntu semuanye, kite juga bisa poto poto yang seabrek bareng temen sambil nikmatin suasananye.

Topic: leisures
Ade, nih, makanan nyang udeh kesohor bangat, tapi masi banyak juge nyang kagak demen. Katanye, sih, bau ato bahkan ampe ngambreng. Padahal, mah, kagak selebay ntu. Ntu nyang katanye "bau", malah jadi ciri khasnye. Jengkol namanye. Pade kenal, pan? Iye, itu nyang kalo dibikin semur jadinye sedep bener. Nah, enih cara bikinnye biar jadinye enak. Pertame, siapin bahan utamanye: 1 kg jengkol nyang udeh direndem ame ditirisin. Terus, 3 sdm kecap manis, garem ame gula sebabarnye, 4 biji daon jeruk, 2 biji daon salam, ame minyak. Buat bumbu alusnye, siapin 5 siung bawang putih, 1 sdt merica, 3 biji kemiri, 8 siung bawang merah, 10 cabe rawit, ame 3 cabe merah keriting. Kalo udeh kekumpul semue, cara bikinnye, pertame potong-potong jengkolnye. Kedue, tumis bumbu alus, masukin daon jeruk ame daon salam, aduk ampe mateng. Kalo udeh, tuang aer sedikit aje. Terus, masukin jengkol ame aer lagi, kurang lebih 150 ml, masak ampe aernye bekurang. Kalo udeh bekurang banyak, masukin kecap manis bari diaduk rata. Jadi, dah, semur jengkol dengan aroma khasnye nyang kudu dicoba!

Topic: food & beverages
Kagak kudu kuwatir kalo êlu kagak sêmpêt datêng kê kêlas yoga. Yoga bisè jadi salèh atu kêgiatan nyênêngin wayah bêradè di rumèh. Êlu jugè bisè ngêlakuinnyè dèwèkan. Bêrikut êni tipsnyè. Pastiin êlu punyè ruangan nyang cukup buat ngêlakuin gêrakan yoga, têrutamè buat gêrakan ngêrêntangin lêngên amè ngêlèbarin kaki. Têrus, pakèlah pakèan yoga nyang nyaman. Pilih bahan pakèan nyang bisè nyêrêp kêringêt. Selanjutnyè, siapin alas yoga. Supayè yoganyè aman amè nyaman, pakè alas yoga atau matras nyang disaranin, yakni sêkitar 5 mm buat pênggunèan sêari-ari. Têrakhir, pilih gêrakan yoga sêsuè kêbutuhan. Kalo êlu milih gêrakan yoga tibang karna milu-miluan, kêmungkinan êlu kagak bakal ngêlakuinnyè lagi.

Topic: leisures
Mungkin elu udeh tau kalo ade beragam ide bisnis atau jualan dari rumah yang potensial bisa bikin elu untung gede. Walaupun tentunye kagak semua usaha bisinis bakalan berumur lama karena adenye perubahan yang selalu ade di enih kehidupan. Ade beragam ide bisnis dari rumah yang mungkin bisa bertahan, salah satunye entu elu jualan jasa tempat cuci motor. Nah buka jasa tempat cuci motor entu ibaratnye elu jualannye jasa dari rumah. Entu ide jualan jasa dari rumah emang udeh menarik minat banyak orang. Soalnye katenye entu, elu kagak perlu nyiapin modal yang gede buat laksanain enih bisnis jasa. Lagian nih ye, jasa tempat cuci motor entu model usaha dari rumah yang katenye ngejanjiin bener. Apelagi pas musim ujan tiba, nah katenye ade banyak orang yang bakalan dateng bawa motor atau mobilnye yang kena kotoran. Alat-alat yang elu butuhin buat jualan jasa dari rumah buat ide bisnis enih entu ade kompresor, ember, kanebo, sampo mobil/motor, selang, dan pastinye listrik serta aer. Mungkin modal yang elu butuhin buat laksanai enih bisnis entu kurang lebih 8 jutaan.

Topic: business
Wayah êni adè bêgono banyak tontonan nyang nayangin tèma acarè masak. Bukan tibang acarè masak nyang dilakuin amè orang dèwasè, tapi jugè bocah-bocah. Kadang ayè mikir, apèkah bêgawè sêbagè koki adalah gawèan nyang gampang dilakuin amè sêmuè kalangan? Têrnyatè, jadi koki kagak sêgampang ntu. Butuh lêbih dari tibang hasrat masak buat ngêjalanin propèsi koki, apèlagi koki propèsional. Nyang orang liat di tipi ntu tibang sêbagian kêcit nyang diunjukkin. Di balik layar sêsunggguhnyè, sêbagè koki bênêr-bênêr butuh dèdikasi waktu nyang tinggi amè mèntal nyang rosa. Siapè ajè nyang bêrêncanè ngêjadi koki, kudu punyè bêbêrapè karaktêristik, di antarènyè kêmaoan, disiplin, amè pandèi motipasi diri.

Topic: food & beverages
Sebelom beli motor listrik kayanya pengem nyobain dulu dah beli sepeda listrik, kan lumanyan ya itung-itung ngurangin duit bensi nyang sekarang udeh mahal banget tuh dijualnye. Nyang bikin bensin mahal man bolak balik ke warung ama macetnye. Jadinye aye baru yakin buat beli sepeda listrik dulu, soalnye kalo butuh ape-ape kan ama ke indomaret suka males banget tuh jalan kaki. Udah gitu sekarang sepeda listrik tuh lagi zamannye, udeh gitu bentukannye praktis lagi. Nah nyang pasti nih kalo sepeda kan kaga perlu. bayar pajak jadi jauh lebih hemat, kalo motor listrik kan masih ada tuh pajaknye. Cuma makin lama juga makin banyak tuh orang nyang pake kendaraan listrik, itung-itung ngurangin polusi.

Topic: technology
Katenye entu, teknologi isi daya dengan cepat – alias fast charging-  jadi salah satu fitur yang sering jadi unggulan pade suatu ponsel pinter. Katenye bahkan sekarang enih kemampuan fast charging udeh bisa isi baterai 4.000 mAh hingga 5.000 mAh dari 0-100 persen dengan durasi selama 30 menit. Makin besar angka "Watt", maka gede juga daya yang bisa diisi pas ngisi baterai ponsel. Oleh karena entu lah durasi waktu ngecas isi daya juga bisa jadi lebih cepat dan hemat waktu. Namun masih dipertanyain terkait ape iye gunain entu teknologi beneran aman dan kagak maslaah buat ponsel cerdas pade jangka panjang? Atau malah entu potensial ngaruhin masa pake baterai?

Topic: technology
Awal Desember taon ini, aye dan keluarga kembali liburan bareng lagi. Kali ini, kite nginep di salah satu hotel di Bogor. Kite berangkat pas hari Minggu pagi, sekitar jam setengah sembilanan. Karena jalanannye lancar, sekitar jam sepuluh kurang aje kite udeh sampe di lokasi hotel yang kite pesen. Karena baru bisa masuk kamarnye jam dua siang, akhirnye kite ngongko dulu di lobi utamanye. Tapi karena aye bosen, akhirnye aye, enyak, dan mpoknye aye pergi ke kolam renang entu hotel. Kite Cuma santai sambil ngobrol-ngbrol aje. Akhirnye pas kite boleh masuk ke kamar, kite pun pergi ke kamarnye, bebersih, dan nyantai sambil ngobrol dan ngeliatin pemandangan. Sorenye, aye dan empok aye renang. Malemnye, kite makan sate. Besokan siangnye, kite balik deh ke Jakarte.

Topic: leisures
Selaen salat 5 waktu tiap harinye, aye punya ajaran agama yang paling aye inget laennye buat dilakuin secara rutin, namanye zikir pagi dan petang. Tiap hari pas hari masih gelap, aye bangun buat salat Subuh, aye ngelakuin zikir setelah salat Subuh, abis entu aye zikir lagi yang dikate sebagai zikir pagi. Terus pas sore atau pas hari udeh akhir sore, pas langit udeh mulai gelap, aye zikir petang. Aye selalu berusaha buat ngelaksanain kegiatan rutin keagamaan yang satu entu juga. Soalnye di zikir pagi dan petang, kite diajarin cara buat memuji Allah, memohon ampunan, karunia rezeki, perlindungan, dan penjagaan Allah untuk diri kite dan keluarge kite, serta segala hal yang sejatinye jadi kebutuhan kite. Wih, banyak bener kan manfaat dari ajaran agama yang paling aye inget satu entu? Selaen dapet pahala memuji Allah, memohon ampunan, kite juga sambil doa mohon perlindungan dalam entu zikir!

Topic: religion
Bocah jaman karang pasti pade ngarti bangat, nih, ame makanan nyang namanye burger. Biasanye, bentukannye bulet, bagian paling atas ame bawah same-same roti, kalo isiannye macem-macem dan disusun tumpuk-tumpukan. Di Indonesia, salah satu restoran nyang gacoannya burger ituh namanye Burger King. Franchise-nye ade di mane-mane. Wajar, sih, pan gacor-gacor menunye. Nah, salah satu burgernye nyang paling sedep ame banyak didemenin orang ntu namanye BBQ Steakhouse Whopper. Daging nyang dipake katanye 100% asli sampi Australia! Bujug, jauh bener, ye, impornye. Tekstur dagingnye empuk, kagak alot. Belon lagi dicampur ame isian daun selada, irisan bawang, ame tomat nyang masi seger. Rasanye gurih-gurih asem gitu gegara dipakein saos mayones ame saos tomat. Sedep bener pokoknye, buat nongki ame temen-temen, mah. Sayangnye, porsinye kagak gitu gede. Kalo ente doyan ngegares, mah, kudu pesen dua porsi.

Topic: food & beverages
Pertama kali liat tamannye aye dibuat tankjub dah , karna luas banget beda ama taman-taman nyang aye suka kunjugin deket rumah. Pohon ama tanemannye juga dirawat bener-bener karna bentuknye rapih-rapih banget. Tempat duduknya banyak jadi kaga perlu khawatir kaga kebagian tempat duduk, nah kebetulan kalo mau bawa tiker juga boleh tapi ditempat nyang udah disediain. Arena bermain anak tuh di sini aye akuin paling bagus karna maenannya tuh kaye nyang kite liat di mal-mal, cuma bedanya kalo di sini pan buat maennye gratis trus kaga pake jangka waktu. Keseluruhannye si aye puas banget karna cuma nyaman trus bersih sih, mudah-mudahan kaga cuma karna baru tapi seterusnye terus kaya gini.

Topic: leisures
Togè gorèng adalah salèh atu kulinèr khas Bogor. Dikêjè dari paduan togè rêbus, êmih kuning, amè tahu nyang disèblok bumbu tauco. Namènyè èmang togè gorèng, tapi nyatènyè togènyè dirêbus. Kalo êlu lagi nyaba kê Bogor, cobèin dah sêdêpnyè toge gorèng Hj. Omah nyang udèh adè sêjak 1970. Warung Togè Goreng Hj. Omah bêrlokasi di Jalan Jèndêral Sudirman Nomor 23A, Pabatom, Bogor Tengah. Kalo biasènyè madangan dibungkus makè daon pisang, di warung êni dibungkus makè daon patat. Kagak tibang ntu, prosès masak togè gorèng di warung êni jugè masing ngêgunèin kayu bakar. Supayè lêbih sêdêp, êlu jugè bisè nyantêp toge gorèng amè kêrupuk êmih nyang dijual di warung êni. Wajib bangêt cobèin sêdêpnyè madang togè gorèng langsung di warungnyè!

Topic: culture & heritage
Di era global yang serba maju ini, tantangan generasi milenial kian kompleks. Jika mereka tidak membekali diri dengan pemahaman agama yang benar, mereka akan mudah dipengaruhi oleh ajakan yang menyesatkan. Oleh lantaran itu, generasi milenial perlu membekali diri dengan pemahaman agama yang baik dan komprehensif agar tidak mudah dipengaruhi dan direkrut oleh kelompok radikal. Oleh lantaran itu, jadilah generasi yang inklusif dan aktif memberikan bibit kebaikan dan kedamaian. Jangan menjadi generasi yang aktif memberikan bibit kebencian, yang berpotensi memicu terjadinya konflik. Untuk itulah, bijak bermedia sosial perlu diimpelementasikan dalam keseharian. Santun dalam bertutur kata juga harus diterapkan. Jangan merasa benar sendiri, lantaran manusia itu pada dasarnya makhluk yang berproses, yang bisa melakukan kesalahan.

Topic: religion
Indonesia entu dikate sebagai negara multikultural dan tentunye terdiri dari aneka ragam agama, ras, suku bangsa, serta golongan. Entu perbedaan-perbedaan bikin Indonesia makmur budaya dan tradisi. Nah tiap taonnye entu ade macem-macem acara tradisional atau upacara yang terkait same adat dan budaya yang diselenggarain di beberape wilayah yang beda. Selaen untuk jaga adat dan tradisi, entu acara-acara juga bertujuan buat narik atensinye pare wisatawan. Ade beberape upacara adat tahunan yang beken di Indonesia, misalnye; Suku Tengger tiap 14 bulan Kasada atau bulan kesepuluh penanggalan Tengger meringatin Upacara Yadnya Kasada di Gunung Bromo, Festival Erau di Tenggarong digelar buat ngelestariin budaya Kerajaan Kutai Kartangeara dan acara puncaknye entu pesta aer di tepi Sungai Mahakam, Rangkaian acara Dieng Culture Festival digelar di Dataran Tingi Dieng (ade tradisi ruwatan dan potong rambut bocah-bocah gimbal), Festival Sekaten entu rangkaian peringatan Maulid Nabi Muhammad yang digelar di Keraton Surakarta dan Yogyakarta, serta masih ade upacara adat laennye.

Topic: culture & heritage
Aye pernah keilangan hape setelah piknik pas aye kuliah semester 7. Pas weekend, aye dan keempat temennye aye piknik di taman ijo yang banyak pohonnye gitu deh. Pas udeh mau maghrib, kite pun pergi dari entu tempat piknik ke restoran. Nah pas sampe entu restoran, aye baru ngeh kalo hapenye aye kagak ade alias ilang. Aye bener-bener panik, sedih, dan stres banget pas entu hape ilang. Aye ngeri ada kejadian buruk laennye karena entu hape ilang. Misalnye, entu orang yang  nemuin aye berhasil ngebongkar rekeningnye aye, minta duit ke orang-orang dan pake nama aye karena entu nomornye aye, terus bisa aje dia ngajuin pinjeman online. Aye bener-bener kagak bisa makan dan susah tidur karena entu hape ilang.

Topic: technology
Di setiap negara yang menganut paham Buddha, memiliki ritual beda-beda dalam hal merayakannye. Misalnye di negara Indonesia, biasanye perayaannye ntu Waisak identik dengan ritual suci dan doa bersama yang dilakukan di Candi Borobudur, Jawa Tengah. Di negara China adalah negara dengan populasi penganut agama Buddha Mahayana terbesar di dunia. Di negara ntu, warganye menamai hari lahir Sang Buddha sebagai Fódàn. Biasanye masyarakat akan merayakannye di kuil Buddha dengan memberikannye persembahannye kepada para biksu dan menyalakannye dupa.Adapun, perayaan Hari Tri Suci Waisak difokuskan pada upacara Yùfójié, atau memandikan Buddha. Pada Hari Raya Waisak, biasanye masyarakat Jepang akan melakukannye ntu tradisi mengelilingi bunga teratai yang konon tumbuh dari tempat bayi Buddha berjalan. Di Thailand, orang-orang berkumpul di kuil untuk mendengarkan ceramah dari para biksu. Selain ntu, mereka dapat membaca doa sekaligus mempersembahkannye aneka ganyeman, bunga, dan lilin yang dimaksudkannye ntu untuk melambangkannye batasannye dari kehidupan material. Di India, pemeluk agama Buddha di sana akan merayakan Hari Raya Waisak dengan tradisi yang beragam, dengan Kota Dharamsala sebagai pusat ajaran Buddha Tibet (Tibetan Buddhism). Seperti di banyak tempat, umat Buddha di India biasanye bakalan berpakaian putih dan pergi ke kuil untuk mendengar khotbah. Di Kamboja, umumnye dalam ajaran Buddha Theravada, bendera Buddha dikibarkannye di atas kuil dan diarak di jalan-jalan oleh para biksu.

Topic: religion
Survival mêrupakan suatu kêmampuan bêrtahan idup sêsêorang dalêm ngadêpin kondisi darurat. Sêcarè lêbih spèsipik, survival kêmudian ditêrapin dalêm kêgiatan pêndakian gunung sêbagè atu kêmampuan dasar nyang idèalnyè dimilikin saban pêndaki atau sêkagaknyè atu orang dalêm saban kêlompok pêndakian. Kondisi darurat nyang dimaksud antarè laèn adènyè bêncanè alam, cidêrè parèh, kêilangan arah, amè laènnyè. Kêadèan êni nguduin saban pêndaki buat bisè bêrtahan dêngan kêmampuan nyang dimilikin sêrtè sumbêr dayè nyang adè, sêkagaknyè ampè bantuan datêng. Èlmu têntang bêrtahan idup sêbênêrnyè adalah èlmu dasar dalêm kêgiatan pêndakian. Hal êni karna wayah ngêdaki gunung, êlu sêcarè langsung bakal bêradè di alam liar nyang ngêmilikin banyak bangêt kêmungkinan. Puguh ajè sêbagè pêndaki nyang bijak êlu wajib siap dêngan sêmuè kêmungkinan ntu.

Topic: slice of life
Lagian kamera tuh makin ke sini tuh juga kaga ada matinye, soalnye kan kamera tuh posisinye kaga bisa digantiin ama hp walaupun hp hasil fotonye udeh bagus. Tetep aja kan kamera tuh pasti dicari ama orang, sama halnye kaya tipi dah. Apalagi orang pada kerja biat konten di youtube trus penghasilannye juga gede banget jadi makin banyak orang nyang mau jadi youtuber-youtuber gitu. Makin laris aja tuh jual beli kamera, trus sekarang juga kamera makin bagus-bagus, bentuknye juga beragam macem bentuk. Pokoknye udeh canggih dah, nah kite juga mesti kreatip tuh dengan bikin konten-konten gitu kite bisa dapet duit walaupun di rumah doang.

Topic: technology
Sêsêorang nyang ngêdêmênin pêtualangan umumnyè hobi naèk gunung. Hal ntu nimbulin suatu kêsênêngan dèwèk, têrutamè wayah ngêcapèi puncak gunung. Mêski bêgono, wayah ngêdaki gunung, êlu bisè ngalamin hipotèrmia. Gangguan êni nyêbabin suhu awak nurun drastis. Kalo hipotèrmia kagak diatasin, êlu bisè ngalamin gangguan padè pungsi sistim sarap amè organ awak laènnyè. Hipotèrmia têrjadi wayah suhu awak ngalamin pênurunan suhu nyang nyêbabin bahayè. Hal êni umumnyè disêbabin olèh paparan suhu dingin têrus-têrusan kayak wayah naèk gunung. Sambil nunggu bantuan tênagè mèdis datêng, tanganin pêndêritè hipotèrmia sêcarè baè-baè dêngan kagak ngurut mêrèka dalêm upayè ngêmbaliin aliran darèh. Saban gêrakan nyang rosa atau bêrlêbihan bisè nyêbabin jantung bêrênti.

Topic: slice of life